Oslo 16. august 2016

**Referat fra møte i utvidet ledergruppe torsdag 25. august kl. 09.00 – 11.30**

tilstede:

Suzanne Bjørneboe, Jon Refsdal Moe, Vanessa Ohlraun, Mira Bartov, Karianne Bjellås Gilje, Merete Lingjærde, Annemarie Bechmann Hansen, Torben Lai, Atle Faye, Hanne Storm Ofteland, Lillian Andersen, Jon Ivar Strømmen, Jørn Mortensen (ref)

meldt forfall:

Ragnar Windahl

1. Gjennomgang av Strategisk plan 2012-16. Avsjekk resultater

Møtet gikk igjennom Strategisk plan 2012 – 2016 og gjorde vurderinger av måloppnåelsen. Formålet er å bruke dette felles sondringene som utgangspunkt for diskusjoner om nye strategiske mål i egne seksjoner/avdelinger.

UTDANNING

a) Rekruttering

*- Kunsthøgskolen skal være søkernes førstevalg.*

VURDERING: Ja på mange studieprogram. Ikke alle.

b) Studietilbud

*- Alle bachelorprogrammer ved Kunsthøgskolen i Oslo skal ha relevante masterprogram. det skal etableres master- program i kunst og offentlighet, teater og utøvende dans.*

VURDERING: Mål oppnådd

*- Kunstnerisk utviklingsarbeid skal i større grad integreres i undervisningen. det skal stimuleres til økt studentdeltakelse i de kunstneriske utviklingsprosjektene.*

VURDERING: Mål i liten grad oppnådd

*- Kunsthøgskolen skal videreutvikle faglig samarbeid og felles studietilbud med relevante institusjoner.*

VURDERING: Mål oppnådd

c) Stipendiatprogrammet

*Rekruttering av stipendiater skal bygge opp om faglige prioriteringer og satsninger.*

VURDERING: Mål oppnådd

*Stipendiatprogrammet skal styrkes gjennom utvikling av faglige kurstilbud.*

VURDERING: Mål ikke oppnådd

KUNSTNERISK UTVIKLINGSARBEID OG FORSKNING

a) Kvalitet/Produksjon

*Det kunstneriske utviklingsarbeidet og forskningen skal øke i omfang og være synlig gjennom egne publikasjoner, i internasjonalt anerkjente publiseringskanaler, visningssteder og vitenarkiv.*

VURDERING: Mål oppnådd

b) Diskusjon/diskurs

*Kunsthøgskolen i Oslo skal være nasjonalt ledende og internasjonalt deltakende i diskusjonen om, og utviklingen av kunstnerisk utviklingsarbeid.*

VURDERING: Mål i noen grad oppnådd

c) Møteplasser/nettverk

*Kunsthøgskolen skal etablere arenaer/plattformer for interne faglige diskusjoner og dialog om fagansattes KU-arbeid. Kunsthøgskolen skal prioritere allianser, nettverk og prosjekt som innfrir avdelingenes satsningsområder for kunstnerisk utviklingsarbeid og forskning.*

VURDERING: Mål i noen grad oppnådd på noen avdelinger

d) Ressurser

*FoU-utvalgets rammer skal fordobles i perioden og Kunsthøgskolens andel av prosjektprogrammets midler skal øke. Det skal utarbeides en FoU/KU-plan.*

VURDERING: Mål ikke oppnådd

SAMFUNN

a) Formidling

*Kunsthøgskolen i Oslo skal øke synligheten av fagansattes kompetanse og KU-aktivitet og betydningen av denne. Kunsthøgskolen skal styrke formidlingen av refleksjon og diskurs omkring egen faglig aktivitet. (seminarer, workshops, debatt).*

VURDERING: Mål oppnådd

b) Offentlig ordskifte

*Kunsthøgskolens faglige ledelse og fagmiljøer skal være aktive bidragsytere til den offentlige debatten om fagspesifikke og kulturpolitiske problemstillinger.*

VURDERING: Mål oppnådd i noen grad

c) Samfunnsansvar

*Kunsthøgskolen skal styrke relasjonen og interaksjonen med det umiddelbare nærmiljøet og videreutvikle samarbeidet med andre relevante institusjoner. Det skal utarbeides en strategi for Kunsthøgskolens samhandling med samfunns- og arbeidsliv, blant annet basert på forslag fra Rådet for samarbeid med arbeidslivet (RSA).*

VURDERING: Mål ikke oppnådd

d) Ekstern finansiering

*Kunsthøgskolen skal aktivt arbeide for å øke tilfang av ekstern finansiering.*

VURDERING: Noe er skjedd på avdelingsnivå.

RESSURSER

a) Personal og organisasjon

*Kunsthøgskolen skal tiltrekke seg, utvikle og beholde riktige medarbeidere som bidrar aktivt til å nå avdelingenes prioriterte faglige mål.  Kunsthøgskolen skal støtte opp om ansattes Ku-arbeid. Ledere skal utvikle en attraktiv og effektiv organisasjon gjennom å tilrettelegge for et godt og levende arbeidsmiljø. Vi skal tilrettelegge for aktiv bruk av åremålsstillinger og internasjonale gjestelærere.*

VURDERING: Mål oppnådd, men vil fortsette å være viktig

b) Økonomi

*Kunsthøgskolen skal øke sitt handlingsrom gjennom å*

 *–  få full finansiert nye masterprogram*

 *–  arbeide for å utvide antallet plasser i  stipendiatprogrammet*

 *–  arbeide for å øke rammene for prosjektprogrammet*

*Kunsthøgskolen skal bygge opp reserver til fremtidig vedlikehold og gjeninvestering.*

VURDERING: Noen nye masterplasser er fullfinansiert (10). Antallet plasser i stipendiatprogrammet er ikke utvidet, men KHiO scorer bra med sine søknader til programmet. Prosjektprogrammets rammer er ikke økt.

c) Infrastruktur

*Kunsthøgskolen skal utnytte bygningsmassen optimalt basert på faglige behov og prioriteringer.*

VURDERING: Mål ikke oppnådd

*Kunsthøgskolen skal utnytte og videreutvikle prosesser, systemer og verktøy for kvalitetssikring av faglig virksomhet, effektiv drift og kommunikasjon. Kunsthøgskolen skal utarbeide en plattform som fremmer institusjonens miljøbevissthet.*

VURDERING: Mål i noen grad oppnådd. Kvalitetssikringen er god (jfr NOKUT besøk)

d) Samarbeid

*Kunsthøgskolen skal utnytte SAK-samarbeidet (sam- arbeid, arbeidsdeling og konsentrasjon) med AHO og NMH, og utvikle gode og fleksible administrative støttesystem.*

VURDERING: Mål ikke oppnådd. Ikke lenger så relevant.

*Kunsthøgskolen skal samarbeide med Kunsthøgskolen i Bergen for å sikre kunsthøgskolenes posisjon og utviklingsmuligheter i universitets- og høyskolesektoren.*

VURDERING: Mål oppnådd.

2. Gjennomgang Zürich notat

Møtet gikk igjennom notatets fjorten punkter. Punktene er oppsamlinger av mer enn ett hundre innspill som kom i forkant av ledersamlingen i Zürich. Momentene oppfattes fortsatt som relevante selv om kompleksiteten i punktene varierer. Momentene knyttet til rolleavklaring/ansvarsforhold dekan/programansvarlig/studiekonsulent (pkt 12) og arbeidsplaner (pkt 9) fremstår som preserende. Det ble påpekt at en underliggende tematikk er oppgaveorganisering/oppgaveeierskap og modeller for samarbeid. Dersom dette kommer på plass vil antakeligvis en del av de andre punktene løse seg/falle på plass.

3. Lokale lønnsforhandlinger

PO-sjef gikk igjennom prinsippene og fremdriftsplan for lokale lønnsforhandlinger (2.5.1) høsten 2016. Presentasjon (ppt) fulgte med saksfremlegget. Verdt å merke seg er at: *Arbeidstaker har etter Hovedtariffavtalen § 3 nr. 5, rett til en årlig samtale om kompetanse, ansvar, lønn og karriereutvikling. Det samme gjelder ved gjeninntredelse etter foreldrepermisjon, og leder har ansvar for at det følges opp. Arbeidsgiver avgjør tidspunktet for samtalen.* Nytt av året er lønnsendring for ledere ikke inngår i KHiOs ramme på 1.582.660,-. Styret fastsetter lønnsendring for virksomhetens øverste ledere.

Møtet ble enig om at det skal utvikles en mal for lønnssamtaler som skal gjelde alle ansatte på KHiO. Dette siden presset på noen dekaner med ansvar for mange arbeidstakere skal være håndterlig.

4. Info om arbeidsgruppe Tilpasningsavtale – dekandeltakelse

Dekan Jon Refsdal Moe deltar fra dekanene.

5. Verktøy for tidsstyring faglig ansatte (arbeidsplaner)

Ellen Aslaksen etterlyste status for arbeidet med verktøy for tidsstyring av faglig ansatte. Saken inngår i Zürichnotatet og er omtalt i pkt. 2 over. Rektor påpekte at dette må ses i sammenheng med Retningslinjer for arbeidsplaner (2006), og vil ta dette i eget møte med ny direktør.

6. CRISTin og KHIODA

Hanne S Ofteland orienterte om CRISTin og KHIODA. Det er svært gode resultater på bruk (besøk) av KHIODA, noe som viser interessen for materialet. Hanne utfordret kollegiet til å prioritere dette i strategiarbeidet.

Det er imidlertid fortsatt utfordringer med registrering (for få faglige ansatte laster opp). Nye frister for opplasting blir 1.10 og 15.12, for bl.a. å synkronisere med arbeidet med kvalitetsrapport og plan.

7. Informasjonskompetanse

Hanne S Ofteland redegjorde for kurstilbudene på Biblioteket. Tilbudet er en stor force for KHiO og en formalisering av disse i større grad mot avdelingene er ønsket. Hanne inviteres til videre samsnakk om dette med dekaner/programansvarlige.

Dekanene ble ”pålagt” å invitere Hanne til å gi presentasjon også for fagmiljøene/kollegiemøter. Det var også spørsmål om noen av kursene kunne inngå i korridorukene.